**Hr Lauri Läänemets**

**Siseminister**

**Siseministeerium**

## Pikk 61

**15065 TALLINN**

 02.12.2024.a, nr 1-10.1/238

# Eesti Kirikute Nõukogu taotlus toetuse saamiseks uuringu „Elust usust ja usuelust 2025“ läbiviimiseks

Lugupeetud siseminister härra Lauri Läänemets

Eesti Kirikute palub leida võimaluse toetada uuringu “Elust, usust ja usuelust 2025” läbiviimist siseministeeriumi eelarvest.

Uuringut on alates 1995. aastast senini korraldatud regulaarselt iga viie aasta järel, viimane voor leidis aset 2020. aastal. Uuring on Eesti rahvaloenduse kõrval ainuke usaldusväärne andmeallikas, mis kajastab põhjalikult Eesti rahva usulisi tõekspidamisi ja väärtushinnanguid. Samuti pakub see olulist tagasisidet Eesti Kirikute Nõukogu tööle ning võimaldab Siseministeeriumil hinnata, kui tulemuslikult on kasutatud Eesti Kirikute Nõukogule riigieelarvest eraldatud vahendeid.

Planeeritav uuring viiakse läbi uuendatud metoodika alusel, mis ühendab kvantitatiivse ja kvalitatiivse lähenemise. Kvantitatiivses osas teostatakse 1000 vastajaga rahvastikuregistri valimil põhinev populatsiooniuuring, tagades üldistatavad tulemused ja võrreldavuse varasemate uuringutega.

Kvalitatiivses osas keskendutakse konkreetsematele ühiskonna alagruppidele, sealhulgas Moskva Patriarhaadi Eesti Õigeusu Kiriku liikmetele, Eesti islamikogukonnale ning inglise keelt kõnelevatele kristlikele kogudustele, kuhu kuuluvad uusimmigrandid. Selleks viiakse läbi 100 süvaintervjuud. Selline kombineeritud lähenemine võimaldab põhjalikumalt analüüsida nii üldiseid trende kui ka spetsiifiliste rühmade olukorda ja muutusi viimase viie aasta jooksul.

Uuring aitab tuvastada valdkonnad, millele Eesti Kirikute Nõukogu peaks tulevikus oma töös tähelepanu pöörama. Samuti annab see võimaluse sügavama arusaamise kujundamiseks usuliste ja kultuuriliste protsesside kohta Eesti ühiskonnas, olles väärtuslik vahend poliitikakujundajatele, teadlastele ja kogukondadele.

Hinnanguliselt on uuringu läbiviimise maksumus 45 000 eurot. See summa katab uuringu ettevalmistuse, projektijuhtimise, andmete kogumise ja analüüsi ning tulemuste avalikustamise kulud.

Eesti Kirikute Nõukogu palub Siseministeeriumil kaaluda uuringu „Elust, usust ja usuelust 2025“ rahastamist, et tagada selle olulise traditsiooni jätkumine ja toetada interdistsiplinaarset koostööd Eesti ühiskonna usulise ja kultuurilise mitmekesisuse paremaks mõistmiseks.

Lugupidamisega

/*allkirjastatud digitaalselt/*

Vilver Oras

Eesti Kirikute Nõukogu täitevsekretär